Kuphawulwa Umkhankaso oweZimbabwe 2016 World Blood Donor Campaign
Lumkhankaso usungulwa ngesikhathi izigulane zeZimbabwe zikhala ngentengo yegazi ezibhedlela esiqonge okwethusayo okokuthi kayiseneliswa linengi lalapho impilo yabo isengozini
HARARE — Ukuqonga kwentengo yegazi eZimbabwe sekusibanga esethusayo okwenza lingasafinyelelwa ngabanengi abalidingayo. Abamankampani ngakhoke bakhuthazwa ukuba baphathise uhlangothi olubona ngokulibuthanisa abe National Blood Services Zimbabwe, ngokuhlawulela ezinye zendleko zalo ukuze kwehliswe intengo yaleli gazi. Lokhu ngokunye kokuvezwe emkhosini wokuphawula umkhankaso wenyanga yonke, oweZimbabwe 2016 World Blood Donor Campaign Outlook, kusandulelwa ukunanzwa kosuku lokuqakathekisa abazinekal ukupha igazi olumhlaka 14 Nhlangula, olwe World Blood Donor Day. Ingcwethi kwezempila kahle zikhuthaza ukusebenzelana phakathi kukahulumende labamankampani, ukuphathisa abe NBSZ, ukuze baqhube umsebenzi wokubuthanisa lokulondoloza igazi, ngendleko ephansi, kusize uzulu laye alithole ngentengo ephansi. Inkampani eye NETONE, leye POTRAZ ngamanye aphathisa abe NBSZ ngalolusizo. Unkosikazi Sibonginkosi Muteyiwa, wohlangothi lokusebenzisana lozulu, uchasisa ngokuqakatheka kokusekela abe NBSZ. Waphatha njalo ngemfundiso kuzulu yokusetshenziswa kwendlela zakulezinsuku zokukhulumisana,ngokuqakatheka kokunikeza igazi. Umnumzana Sisodwa Nkomo, owe NBSZ, uthi igazi liyimpilo kungakho kusungulwe lumkhankaso. Unkomo uthi lonyaka bakhethe ukuqakathekisa abantu abazinikela ukupha igazi hatshi eZimbabwe kuphela kodwa emhlabeni jikelele. Uhulumende ubikwa eke wasiza kule indleko okwenze intengo yehla isuka ku $135 isiya ku $80 phakathi komnyaka ka 2009 kusiya ku 2012. Kodwa okwamanje laye usekhala ngokuthi akasenelisi kungakho sokukhankaselwa ukuba itholakale ngezinye indlela lolosizo ngoba luqakathekile.